Akmensrags
Akmensrags (arī Akmeņrags) ir zemesrags Baltijas jūras piekrastē 10 km uz dienvidrietumiem no Pāvilostas, Dienvidkurzemes novada Sakas pagastā. Izveidojies abrāzijas-akumulācijas krastā, tā augstums 4 m. Krasta izliekuma rādiuss ~3 km, krasta līnijas izliekums mainās no dienvidaustrumiem—ziemeļrietumiem un dienvidrietumiem—ziemeļaustrumiem. Akmensragā 1884. gadā uzbūvēta Akmeņraga bāka. Akmensrags atrodas īpaši aizsargājamā dabas teritorijā — Ziemupes dabas liegumā, kā arī ir Eiropas Savienības nozīmes putniem nozīmīgā vietā (piekraste no Ziemupes līdz Rīvai). Zemesraga jūras pusē zemūdens rifu un dzīvotņu aizsardzībai 2010. gadā izveidota 25 829 ha liela aizsargājamā jūras teritorija «Akmensrags».